SET ปิดลบ 1 จุด รับแรงขายทำกำไร หลังไร้ปัจจัยใหม่หนุน
SET ปิดลบ 1 จุด รับแรงขายทำกำไรหลังไร้ปัจจัยใหม่หนุน ส่วนบ่ายนี้ตลาดฯคงจะแกว่งแคบและดัชนีฯยังไม่ผ่านด่าน 1,650 พร้อมให้แนวรับ 1,645 แนวต้าน 1,655 จุด
25 พ.ย. 2564

นางสาวธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยเช้านี้แกว่งตัวในกรอบ แต่โดยรวมยังอิงทางบวกได้ แม้ระหว่างทางจะเจอแรงขายทำกำไรออกมาบ้างหลังไม่มีปัจจัยใหม่เข้ามา ขณะเดียวกันธนาคารกลางสหรัฐฯ (เฟด) ก็ให้ภาพการปรับขึ้นอัตราดอกเบี้ยอาจเร็วกว่าที่คาดไว้ ซึ่งตลาดฯก็ทยอยตอบรับไปบางส่วนแล้ว ทำให้ตลาดหุ้นในภูมิภาคเอเชียเช้านี้ต่างเคลื่อนไหวทั้งในแดนบวก-ลบ
ส่วนตลาดบ้านเราได้รับแรงหนุนจากหุ้นในกลุ่มธนาคารที่ขึ้นนำตลาดฯ จากแนวโน้มอัตราดอกเบี้ยเป็นขาขึ้น ขณะที่หุ้นในกลุ่มอื่นๆ ก็มีการทยอยขายทำกำไรออกมา อย่างหุ้นในกลุ่มสื่อสาร ซึ่งได้มีการเล่นกันขึ้นไปก่อนหน้านี้แล้ว ทำให้ตลาดโดยรวมยังไม่ไปไหนไกล
สำหรับแนวโน้มการลงทุนในช่วงบ่ายนี้ นางสาวธีรดา กล่าวว่า ตลาดฯคงจะแกว่งแคบ จากบรรยากาศการลงทุนที่ดูเหงา ๆ และดัชนีฯยังไม่ผ่านด่าน 1,650 จุดไปได้ พร้อมให้แนวรับ 1,645 จุด ส่วนแนวต้าน 1,655 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
SCB มูลค่าการซื้อขาย 2,553.63 ล้านบาท ปิดที่ 130.50 บาท เพิ่มขึ้น 3.00 บาท
KBANK มูลค่าการซื้อขาย 1,842.81 ล้านบาท ปิดที่ 147.00 บาท เพิ่มขึ้น 3.00 บาท
SVOA มูลค่าการซื้อขาย 1,375.08 ล้านบาท ปิดที่ 2.94 บาท เพิ่มขึ้น 0.54 บาท
BANPU มูลค่าการซื้อขาย 1,234.29 ล้านบาท ปิดที่ 11.50 บาท ราคาไม่เปลี่ยนแปลง
CPALL มูลค่าการซื้อขาย 1,217.93 ล้านบาท ปิดที่ 61.50 บาท ลดลง 1.25 บาท